ROZHODNUTIE KOMISIE
z 21. novembra 2005,
ktorým sa Slovenskej republike povoľuje použitie štatistík za skoršie roky ako predposledný rok a použitie určitých približných odhadov na výpočet základu vlastných zdrojov DPH
[oznámené pod číslom K(2005) 4430]
(Iba slovenský text je autentický)
(2005/820/ES, Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 13,
keďže:
(1)
Podľa článku 28 ods. 3 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (2), ďalej len „šiesta smernica“, môžu členské štáty aj naďalej poskytovať úľavy na dani alebo uplatňovať daň, pokiaľ ide o určité transakcie. Tieto transakcie je potrebné zohľadniť pri stanovení základu zdrojov DPH.
(2)
Na uplatňovanie ustanovení článku 28 ods. 3 šiestej smernice sa odsekom 1 oddielu 7 (Zdaňovanie) prílohy XIV k Aktu o pristúpení Slovenskej republiky k Európskym spoločenstvám (3) povoľuje, aby Slovenská republika poskytovala úľavy na dani, pokiaľ ide o určité transakcie uvedené v prílohe F k šiestej smernici.
(3)
Slovenská republika nedokáže presne vypočítať základ vlastných zdrojov DPH, pokiaľ ide o určité kategórie transakcií uvedené v prílohe F bod 17 k šiestej smernici. Je veľmi pravdepodobné, že takýto výpočet zahŕňa neoprávnené administratívne bremeno, pokiaľ ide o účinok týchto transakcií na celkový základ zdrojov DPH Slovenskej republiky. Slovenská republika môže vykonať výpočet s použitím približných odhadov pre túto kategóriu transakcií uvedených na zozname v prílohe F k šiestej smernici. Slovenskej republike by sa preto malo povoliť vypočítať základ DPH s použitím približných odhadov v súlade s druhou zarážkou článku 6 ods. 3 nariadenia (EHS, Euratom) č. 1553/89.
(4)
Na účely rozpisu transakcií podľa štatistickej kategórie uvedenej v článku 4 ods. 4 nariadenia (EHS, Euratom) č. 1553/89 nemôže Slovenská republika použiť národné účty týkajúce sa predposledného roka pred rozpočtovým rokom, za ktorý sa má vypočítať základ zdrojov DPH. Slovenskej republike by sa malo povoliť použitie národných účtov za skoršie roky ako predposledný rok.
(5)
Poradný výbor pre vlastné zdroje schválil správu, ktorá obsahuje stanoviská svojich členov k tomuto rozhodnutiu,
PRIJALA TOTO ROZHODNUTIE:
Článok 1
Na účely rozpisu sadzby uvedenej v článku 4 ods. 4 nariadenia (EHS, Euratom) č. 1553/89 sa Slovenskej republike týmto povoľuje použiť hodnoty získané z národných účtov týkajúcich sa roku 2001 pre rozpočtový rok 2004, za ktorý je potrebné vypočítať základ zdrojov DPH.
Článok 2
Na účely výpočtu základu vlastných zdrojov DPH z 1. mája 2004 sa Slovenskej republike v súlade s druhou zarážkou článku 6 ods. 3 nariadenia (EHS, Euratom) č. 1553/89 povoľuje použiť približné odhady vo vzťahu k tejto kategórii transakcií uvedených v prílohe F k šiestej smernici:
1.
preprava cestujúcich (príloha F bod 17).
Článok 3
Toto rozhodnutie je určené Slovenskej republike.
V Bruseli 21. novembra 2005